На основу члана 68. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/0, 118/21, 118/21 – др. закон, 138/22, 92/23 и 94/24) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са чл. 4, 5, 6, 7, 8. и 64. Оквирног споразума о финансијском партнерству између Републике Србије коју заступа Влада Републике Србије и Европске комисије о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА III) („Службени гласник РС – Међународни уговори”, број 6/22),

Влада доноси

УРЕДБУ

О СПРОВОЂЕЊУ ПРОГРАМА ЕВРОПСКЕ ТЕРИТОРИЈАЛНЕ САРАДЊЕ СА

ДРЖАВАМА ЧЛАНИЦАМА ЕВРОПСКЕ УНИЈЕ У РЕПУБЛИЦИ СРБИЈИ У

ОКВИРУ ИНСТРУМЕНТА ЗА ПРЕТПРИСТУПНУ ПОМОЋ (ИПА III) ЗА

ПЕРИОД 2021-2027. ГОДИНЕ

I. УВОДНЕ ОДРЕДБЕ

Предмет

Члан 1.

Овом уредбом ближе се уређује спровођење програма европске територијалне сарадње, тј. програма прекограничне, међурегионалне и транснационалне сарадње са државама чланицама ЕУ, које у смислу ове уредбе подразумева начин припреме, спровођења, праћења, вредновања, извештавања и затварања програма, који се финансирају из инструмента за претприступну помоћ (ИПА III) за период 2021-2027. године и одређују се одговорна лица и тела која се налазе на територији Републике Србије и заједничка тела у којима учествују представници Републике Србије.

Дефиниције

Члан 2.

Поједини изрази употребљени у овој уредби имају следеће значење:

1) инструмент за претприступну помоћ (ИПА) јесте финансијски инструмент ЕУ који подржава стратегију проширења ЕУ, а чија намена је да пружи помоћ земљама кандидатима и потенцијалним кандидатима у процесу приступања ЕУ (за период 2021-2027. године - ИПА III);

2) оквирни споразум јесте Оквирни споразум о финансијском партнерству између Републике Србије коју заступа Влада Републике Србије и Европске комисије о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА III);

3) дељено управљање јесте начин управљања фондовима ЕУ у коме Европска комисија делегира послове управљања фондовима ЕУ управљачком органу у држави чланици ЕУ која учествује у програму европске територијалне сарадње, а која укључује сарадњу између једне или више држава чланица ЕУ и једног или више корисника ИПА;

4) финансијски споразум јесте споразум у коме се дефинишу правила за спровођење програма прекограничне, међурегионалне или транснационалне сарадње између Европске комисије и земље ИПА корисника за дати програм европске територијалне сарадње који потписују Европска комисија, земља корисник ИПА, и, где је применљиво, држава чланица Европске уније која је домаћин управљачког органа тог програма европске територијалне сарадње;

5) бесповратна средства јесу новчана средства која се додељују корисницима бесповратних средстава за реализацију операција без обавезе враћања, под условом да се исправно користе и за сврху за коју су намењена;

6) корисник бесповратних средстава јесте орган државне управе, служба Владе, јединица локалне самоуправе, развојна агенција, школа, универзитет, културна установа, организација цивилног друштва и друга организација одређена у програму европске територијалне сарадње;

7) водећи корисник јесте један од корисника у програму европске територијалне сарадње који је изабран од стране осталих корисника пре подношења предлога операције, који преузима одговорност за финансијско спровођење целокупне операције, води рачуна о томе да се спровођење операције обавља у складу са условима одређеним у уговору и уређује односе са другим корисницима ради гарантовања одговорног финансијског управљања новчаним средствима додељеним за операцију, укључујући и модалитете за повраћај неправилно исплаћених или неутрошених средстава;

8) меморандум о разумевању/меморандум о спровођењу јесте споразум који се закључује између држава које учествују у програмима европске територијалне сарадње у оквиру дељеног управљања, односно између Владе Републике Србије и владе државе чланице ЕУ у којој се налази управљачки орган. Потписује се за сваки програм посебно. Меморандумом се утврђују општа правила за спровођење програма, међусобна права и обавезе држава учесница, као и тела на програмском и националном нивоу која чине део структуре за спровођење и контролу програма европске територијалне сарадње;

9) Приручник Националног органа је документ о процедурама за рад Националног органа у Републици Србији за програме европске територијалне сарадње по правилима дељеног управљања;

10) Приручник Контролног тела је документ о процедурама за рад Контролног тела у Републици Србији за програме европске територијалне сарадње по правилима дељеног управљања;

11) принцип одговорног финансијског управљања јесте примена начела којима се обезбеђују тачност, транспарентност, економичност, ефикасност и делотворност у поступању са операцијама/уговорима, трансакцијама и финансијским средствима током спровођења програма који се финансирају из средстава претприступне помоћи ЕУ;

12) операција јесте пројекат у оквиру програма европске територијалне сарадње који доприноси остваривању специфичних циљева/мера дефинисаних у оквиру тематских политика или тематских приоритетних области на које се односе;

13) европска територијална сарадња се спроводи кроз програме прекограничне, међурегионалне и транснационалне сарадње. Европска територијална сарадња представља други циљ кохезионе политике ЕУ, који је усмерен ка промовисању добросуседских односа, у којима се негују европске интеграције и промовише друштвено-економски развој кроз заједничке локалне и регионалне иницијативе;

14) програм прекограничне, међурегионалне или транснационалне сарадње јесте документ који заједнички израђују државе учеснице у програму прекограничне, међурегионалне или транснационалне сарадње, а одобрава Европска комисија. Програм садржи преглед територијалне анализе програмске области, циљеве, резултате, финансијску расподелу средстава, приоритетне осе, специфичне циљеве/мере, активности, показатеље који треба да буду постигнути и организациону структуру на целокупном подручју обухваћеном програмом;

15) приоритет јесте приоритетна област програма, која одговара циљевима политика наведеним у члану 5. Уредбе (ЕУ) бр. 1060/2021. Састоји се од једног или више специфичних циљева и од описа активности које ће бити подржане, као и од њиховог очекиваног доприноса специфичним циљевима;

16) уговор о субвенцији јесте писани споразум између управљачког органа и водећег корисника који дефинише детаљне услове за правилно испуњење изабране операције;

17) суфинансирање јесу средства која у сразмери дефинисаној у програму европске територијалне сарадње обезбеђују ЕУ (бесповратна средства) и корисници бесповратних средстава ИПА;

18) предфинансирање јесу средства која обезбеђује корисник бесповратних средстава у циљу несметаног обављања пројектних активности које су претходно одобрене за финансирање и која ће бити рефундирана, у верификованом износу, а у сразмери дефинисаној програмом европске територијалне сарадње из средстава ЕУ;

19) верификација јесте провера прихватљивости насталих трошкова и њихове усклађености са правилима ЕУ, програмима, националним законодавством и уговором о субвенцији;

20) рефундација јесте повраћај предфинансирања у верификованом износу из средстава ЕУ водећем кориснику бесповратних средстава;

21) управљачки орган јесте тело одговорно за управљање и контролу спровођења програма европске територијалне сарадње у складу са принципом одговорног финансијског управљања, а на основу релевантних уредби ЕУ. Управљачки орган врши уговарање и плаћање према водећем кориснику и смештен је у држави чланици ЕУ;

22) ревизорски орган јесте тело одговорно за ревизију програма и увек се налази у земљи где се налази управљачки орган;

23) рачуноводствена функција јесте функција сертификације трошкова насталих у оквиру спровођења програма (другостепена контрола), плаћања водећем кориснику, као и за припрему и подношење захтева за плаћање Европској комисији у складу са релевантним прописима ЕУ, коју може обављати управљачки орган или друго тело или орган смештен у земљи у којој се налази управљачки орган;

24) АФКОС (енгл. Anti-Fraud Coordination Service) јесте тело које обавља послове координације активности у области сузбијања неправилности и превара у поступању са финансијским средствима ЕУ, подршке раду мреже за сузбијање неправилности и превара, координације правне, оперативне и техничке сарадње са Европском канцеларијом за борбу против превара (ОЛАФ) и другим надлежним телима и службама Европске комисије, као и административне провере пријављених неправилности у поступању са финансијским средствима Европске уније.

II. ЛИЦА И ТЕЛА ОДГОВОРНА ЗА ПРОГРАМЕ ЕВРОПСКЕ ТЕРИТОРИЈАЛНЕ САРАДЊЕ У РЕПУБЛИЦИ СРБИЈИ И ЗАЈЕДНИЧКА ТЕЛА ПРОГРАМА

Одговорна лица и тела у Републици Србији

Члан 3.

Одговорна лица и тела у оквиру система дељеног управљања програмима европске територијалне сарадње у Републици Србији (у даљем тексту: програм) су:

1) Национални ИПА координатор;

2) Национални орган;

3) Контролно тело.

Национални ИПА координатор

Члан 4.

Национални ИПА координатор јесте члан Владе, функционер кога поставља Влада или државни службеник на положају кога поставља Влада.

Националног ИПА координатора именује Влада.

Национални ИПА координатор одговоран је за свеукупан процес стратешког планирања, координацију програмирања, праћење спровођења, вредновање и извештавање о ИПА III помоћи, као и за сарадњу са Европском комисијом у вези са коришћењем ИПАIII.

Национални ИПА координатор координира учешће Републике Србије у одговарајућим програмима европске територијалне сарадње. Национални ИПА координатор по потреби може именовати своје представнике у одборе програма прекограничне сарадње.

Стручне и административно-техничке послове за националног ИПА координатора за потребе програма европске територијалне сарадње обавља Национални орган.

Национални орган

Члан 5.

Национални орган је унутрашња јединица у министарству надлежном за послове европских интеграција задужена за програме европске територијалне сарадње, Националним органом руководи одговорно лице за послове Националног органа.

Национални орган:

1) пружа подршку управљачком органу у држави чланици ЕУ у припреми, спровођењу, праћењу, вредновању, извештавању и затварању програма;

2) организује рад на припреми програма и обезбеђивање учешћа релевантних институција у процесу припреме програма;

3) учествује у успостављању процедура и стара се да систем управљања и контроле функционише на територији Републике Србије;

4) обезбеђује средства у буџету Републике Србије за национално суфинансирање и предфинансирање активности које се спроводе у оквиру приоритетне осе – техничка помоћ, као и трансфер свих или дела средстава управљачком органу, где је применљиво;

5) учествује у припреми предлога пројеката техничке помоћи и врши надзор над спровођењем пројеката техничке помоћи у сарадњи са наддежном институцијом партнерске земље;

6) обезбеђује средства у буџету Републике Србије за предфинансирање дела доприноса ЕУ на нивоу програма;

7) обезбеђује успостављање система контроле (првостепена контрола) за верификацију трошкова пројеката који се спроводе у оквиру програма европске територијалне сарадње са земљама чланицама ЕУ, насталих на територији Републике Србије;

8) обезбеђује да се трошкови верификују у складу са правилима програма, националним законодавством и прописима ЕУ кроз успостављање система контроле и надзор над његовим радом;

9) обезбеђује да се у случају недовољног броја контролора додатно ангажују контролори из средстава техничке помоћи на нивоу појединачног програма;

10) успоставља придружене канцеларије (антене) заједничког секретаријата, представништва, националне контакт јединице и канцеларије програма на територији Републике Србије обухваћеној програмом, у складу са правилима утврђеним програмом;

11) одређује институционални састав представника одбора за праћење програма из Републике Србије и информисање управљачких органа програма о именованим представницима из Републике Србије у тим одборима;

12) одређује свог представника у одборима за праћење програма прекограничне сарадње и представља Републику Србију у одборима за праћење програма међурегионалне и транснационалне сарадње;

13) обезбеђује учешће на састанцима чланова одбора за праћење из Републике Србије;

14) разматра жалбе корисника бесповратних средстава са територије Републике Србије на сертификат о извршеној првостепеној контроли и по потреби одређује висину финансијских корекција у складу са одговарајућим правилима ЕУ;

15) осигурава да се у случају неоправдано исплаћених или неутрошених средстава предузму претходне радње и покрену одговарајући поступци за повраћај средстава од стране надлежних институција против корисника у складу са националним законодавством;

16) прати и извршава препоруке по налазима ревизора;

17) доноси приручник из члана 2. тачка 9) ове уредбе;

18) обавља друге послове утврђене финансијским споразумом, меморандумом о разумевању/меморандумом о спровођењу, радним процедурама и овом уредбом.

Контролно тело

Члан 6.

Унутрашња јединица у министарству надлежном за послове европских интеграција задужена за контролу пројеката финансираних из програма европске територијалне сарадње са чланицама ЕУ обавља послове Контролног тела. Контролним телом руководи одговорно лице за послове Контролног тела.

Контролно тело обавља послове који се односе на:

1) верификацију (административну и на лицу места) законитости и оправданости трошкова пријављених од стране корисника бесповратних средстава са територије Републике Србије, насталих по основу операције у складу са правилима о прихватљивости трошкова на нивоу програма, применљивим националним законодавством, уговором о субвенцији и релевантним прописима ЕУ;

2) проверу исправности спроведених јавних набавки за потребе спровођења операција;

3) издавање сертификата о извршеној првостепеној контроли трошкова корисника бесповратних средстава са територије Републике Србије у којима се прихватају трошкови, одбијају као неприхватљиви или се делимично прихватају применом одређене висине финансијских корекција у складу са одговарајућим правилима ЕУ;

4) пријављивање неправилности, поступање по пријавама и по потреби одређивање висине финансијских корекција у складу са одговарајућим правилима Европске уније;

5) организацију рада Комисије за неправилности из члана 12. ове уредбе;

6) сарадњу са АФКОС-ом у спречавању, утврђивању, евидентирању и поступању у случају неправилности и сумњи на превару;

7) извештавање, у складу са чланом 12. ове уредбе ,о неправилностима и сумњама на превару, Европске комисије, Европске канцеларије за борбу против превара (ОЛАФ), Националног органа као и осталих релевантних институција у Републици Србији и државама чланицама ЕУ, учесницама у програму;

8) сарадњу са релевантним органима државне управе и другим телима у оквиру појединачних програма;

9) доношење приручника из члана 2. тачка 10) ове уредбе;

10) обављање и других послова утврђених оперативним програмом и другим програмским документима и процедурама, финансијским споразумом, меморандумом о разумевању/меморандумом о спровођењу и радним процедурама.

Лица која обављају послове Контролног тела су функционално независна од свих осталих лица и тела која учествују у управљању и/или спровођењу програма, одабиру и спровођењу операција програма, као и ревизији програма и она не могу бити именована за чланове одбора за праћење.

Контролори издају сертификат о извршеној првостепеној контроли у складу са релевантним програмским правилима конкретног програма.

III. ЗАЈЕДНИЧКА ТЕЛА ПРОГРАМА

Одбор за праћење програма

Члан 7.

Одбор за праћење програма европске територијалне сарадње јесте тело основано у складу са правилима конкретног програма, које је одговорно за избор операција, праћење ефективности и квалитета припреме, спровођења, праћења и затварања програма и за доношење одлука и усвајање докумената у вези са тим.

Одбор за праћење програма прекограничне сарадње чине представници националних, регионалних и локалних органа управе, организација цивилног друштва и других релевантних институција/организација, као и представници Националног и управљачког органа у својству чланова, заменика и посматрача.

Одбор за праћење програма међурегионалне сарадње, који чине представници националних органа држава учесница у програму, обавља послове из става 1. овог члана, а који се односе на међурегионалне програме.

Одбор за праћење програма транснационалне сарадње, који чине представници националних органа држава учесница у програму, обавља послове из става 1. овог члана, а који се односе на транснационалне програме.

Национални ИПА координатор или његови представници могу учествовати у раду одбора за праћење програма у својству члана или посматрача.

Заједнички секретаријат

Члан 8.

Заједнички секретаријат је посебно тело основано у складу са правилима конкретног програма, које пружа административну и техничку подршку раду тела надлежних за управљање и/или спровођење програма, одбору за праћење, као административну помоћ потенцијалним подносиоцима предлога операција и стручну и административну помоћ корисницима бесповратних средстава приликом спровођења операција и прати њихово спровођење у оквиру програма европске територијалне сарадње.

Заједнички секретаријат се финансира из средстава техничке помоћи програма.

Заједнички секретаријат може имати придружену канцеларију (антену) и/или представништво, и/или канцеларију програма или националну контакт јединицу у Републици Србији.

Придружена канцеларија (антена) заједничког секретаријата, канцеларија програма, национална контакт јединица

Члан 9.

Придружена канцеларија (антена) заједничког секретаријата и/или представништво и/или канцеларија програма или национална контакт јединица образује се на територији Републике Србије за сваки програм посебно у складу са правилима програма.

За потребе програма међурегионалне и транснационалне сарадње успостављају се националне контакт јединице у Београду у складу са правилима програма, са циљем да обезбеде представљање и координацију програма на територији Републике Србије.

Придружене канцеларије (антене) заједничког секретаријата, канцеларија програма и националне контакт јединице финансирају се из средстава техничке помоћи.

Група ревизора

Члан 10.

Група ревизора пружа подршку ревизорском органу програма у вршењу ревизије на целој територији програма и образује се за сваки програм посебно. Чланове групе ревизора чине представници ревизорских органа држава учесница у датом програму.

IV. ЖАЛБЕ НА СЕРТИФИКАТ О ИЗВРШЕНОЈ ПРВОСТЕПЕНОЈ КОНТРОЛИ КОНТРОЛНОГ ТЕЛА

Члан 11.

Корисник бесповратних средстава са територије Републике Србије може упутити жалбу на сертификат о извршеној првостепеној контроли који издаје Контролно тело, Жалбеној комисији у складу са правилима програма европске територијалне сарадње.

Начин оснивања, састав и начин поступања Жалбене комисије у вези са жалбама утврђује Национални орган. Жалбена комисија разматра основаност жалбе, у складу са правилима о прихватљивости трошкова на нивоу програма, примењивим националним законодавством, уговором о бесповратној помоћи и релевантним прописима Европске уније.

Одговорно лице за послове Националног органа одлучује о жалби и о томе обавештава заинтересоване стране, у складу са процедурама за рад Националног органа.

V. УПРАВЉАЊЕ НЕПРАВИЛНОСТИМА

Неправилности

Члан 12.

Неправилност у смислу ове уредбе јесте свако кршење одредаба важећих правила и уговора настало поступањем или пропуштањем пословног субјекта, које као последицу има, или би могло да има, задужење буџета Европске уније неоправданим трошковима.

Начин пријављивања и поступања у вези са неправилностима утврђује Контролно тело.

Министар надлежан за послове европских интеграција образује Комисију за неправилности и утврђује њен састав и начин рада. Комисија за неправилности разматра пријаве сумње на неправилност, утврђује постојање, природу и тежину неправилности и доставља записник са предлогом одлуке Националном ИПА координатору. Комисија за неправилности може предложити и висину финансијских корекција у складу са одговарајућим правилима Европске уније, а узимајући у обзир природу и тежину неправилности. Национални ИПА координатор доноси одлуке о утврђеним неправилностима, а Контролно тело о томе обавештава заинтересоване стране у складу са процедурама за рад Контролног тела.

Ако се у поступку провере сумње на неправилности установи сумња на превару, проневеру или друго кажњиво дело, Контролно тело прослеђује релевантне информације надлежним органима у Републици Србији и Европској комисији, у сарадњи са АФКОС-ом.

Државни службеник, запослени или треће лице дужно је да пријави свако одступање, недоследност или кршење прописа које представља неправилност или изазива основану сумњу да је дошло до преваре.

Државни службеници и запослени у телима за спровођење програма, дужни су да потпишу изјаву да су упознати са појмом неправилности и са системом пријављивања неправилности, као и да пријаве свако одступање, недоследност или кршење прописа које представља неправилност или изазива основану сумњу да је дошло до преваре.

Подносилац пријаве о неправилности ужива заштиту у складу са прописима којима се уређује заштита узбуњивача.

Уз претходно достављање обавештење АФКОС-у, овлашћени заступници или представници Европске комисије укључујући и Европску канцеларију за борбу против превара (ОЛАФ), имају право да спроводе инспекције и провере на лицу места које Европска комисија или ОЛАФ могу сматрати неопходним за спровођење програма, укључујући и посете локацијама и просторијама где се врше активности које се финансирају у оквиру програма.

Повраћај средстава

Члан 13.

Корисник бесповратних средстава или његов правни следбеник, дужан је да у складу са правилима програма, финансијског споразума и/или меморандума о разумевању/меморандума о спровођењу, као и уговора о субвенцији и споразума о партнерству у случају неоправдано исплаћених или неутрошених средстава у било које време током и након реализације програма или приликом ревизије, изврши њихов повраћај.

У случају да корисник бесповратних средстава одустане од спровођења пројекта или уговор буде прекинут из других разлога предвиђених уговором, дужан је да изврши повраћај свих средстава програма добијених по основу уговора до тренутка раскида уговора, у складу са захтевом добијеним од управљачког органа или водећег партнера.

Корисник бесповратних средстава на територији Републике Србије дужан је да изврши повраћај неоправдано исплаћених или неутрошених средстава управљачком органу или водећем кориснику.

У случају да корисник бесповратних средстава не изврши повраћај неоправдано исплаћених или неутрошених средстава, повраћај се врши из буџета Републике Србије, раздео министарства надлежног за послове европских интеграција у оквиру расположивих средстава на начин предвиђен процедурама за рад Националног органа, након чега ће се против корисника бесповратних средстава покренути поступак за регресирање у складу са важећим прописима Републике Србије.

VI. РЕВИЗИЈА ПРОГРАМА

Члан 14.

Ревизија програма у смислу ове уредбе јесте провера делотворног функционисања система управљања и контроле, као и провера операција у оквиру програма у складу са међународним ревизорским стандардима. Ревизију програма врши ревизорски орган програма уз помоћ групе ревизора, Европска комисија и Европски ревизорски суд у складу са правилима програма. Послови ревизије могу бити делегирани независној ревизорској институцији.

Корисници бесповратних средстава су дужни да ревизорима обезбеде приступ радним просторијама и документацији која се односи на програме/операције, као и присуство лица задужених за спровођење активности. Документација у вези са спровођењем програма се чува у складу са одредбама потписаних финансијских споразума и уговора о субвенцији.

VII. ТЕХНИЧКА ПОМОЋ ЗА СПРОВОЂЕЊЕ ПРОГРАМА ЕВРОПСКЕ ТЕРИТОРИЈАЛНЕ САРАДЊЕ СА ДРЖАВАМА ЧЛАНИЦАМА ЕУ

Члан 15.

Средства техничке помоћи за спровођење програма која су одређена за сваки програм посебно, користе се за финансирање трошкова насталих током спровођења планираних активности предвиђених у складу са правилима Европске уније, националним и програмским правилима. Ови трошкови односе се на припрему, спровођење, праћење, вредновање, информисање, комуникацију, решавање по жалбама, сумњама на неправилности, контролне, ревизорске и друге активности у вези са спровођењем програма.

Средствима техничке помоћи се обезбеђује несметано функционисање програмских тела (управљачког органа, рачуноводствене функције, ревизорског органа и групе ревизора, Националног органа и Контролног тела) и заједничких тела програма (заједничких секретаријата, придружених канцеларија, односно антена заједничког секретаријата, канцеларије програма и националних контакт јединица), као и ангажовање лица у тим телима у складу са правилима програма.

Расподелу средстава техничке помоћи одобрава Одбор за праћење на предлог управљачког органа.

VIII. ПРЕЛАЗНЕ И ЗАВРШНЕ ОДРЕДБЕ

Примена уредбе

Члан 16.

На рад заједничких тела програма, осим одредаба ове уредбе, примењују се и правила дефинисана у финансијским споразумима, меморандумима о разумевању/меморандумима о спровођењу и програмима прекограничне, међурегионалне или транснационалне сарадње.

Ступање уредбе на снагу

Члан 17.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-12044/2025-1

У Београду, 6. новембра 2025. године

В Л А Д А

|  |  |
| --- | --- |
|  | ПРВИ ПОТПРЕДСЕДНИК ВЛАДЕ  Синиша Мали, с.р. |